Երկրորդ գլուխ (Ամերիկյան սարսափ պատմություն)

**«Երկրորդ գլուխը»** (), «Ամերիկյան սարսափ պատմություն» անթոլոգիա հեռուստասերիալի վեցերորդ եթերաշրջանի (Ռոանոկ) երկրորդ սերիան է, որի պրեմիերան կայացել է 2016 թվականի սեպտեմբերի 21-ին FX հեռուստաալիքով։ Սցենարի հեղինակն է Թիմ Մայնիրը, իսկ ռեժիսորը Մայքլ Գոյն է։

## Սյուժե
Շելբին կարծում է, որ այն, ինչին նա ականատես է եղել, պլանավորված է ֆերմերների կողմից, և որ նրանք հետապնդում են իրեն։ Փախչելով՝ նա հայտնվում է ճանապարհի վրա, որտեղ Լին քիչ է մնում վրաերթի ենթարկի նրան։ Հիվանդանոցում Շելբիի օրգանիզմը մաքրում են հալյուցինոգեններից, ինչից հետո նա պատմում է տեսած զոհաբերության մասին։ Ոստիկանները, հետախուզելով անտառը, ոչինչ չեն գտնում։  

Հաջորդ օրը Շելբին ինքն էլ է համոզվում, որ անտառում կատարվածը ֆերմերների դավադրություն է՝ նրանց վախեցնելու և տունը լքել ստիպելու նպատակով։ Նա հայտարարում է Մեթին, որ չի պատրաստվում հանձնվել։  

Լիի հարցազրույցից պարզ է դառնում նրա խնամակալության պայմանները։ Նրա նախկին ամուսին Մեյսոնը բերում է իրենց դստերը՝ Ֆլորային, որպեսզի վերջինս հանգստյան օրերը անցկացնի մոր հետ։ Շրջելով տան մեջ՝ Ֆլորան սկսում է զրուցել Պրիսցիլա անունով աղջկա հետ։ Լին կարծում է, որ Պրիսցիլան Ֆլորայի երևակայական ընկերն է։ Մեթն ու Շելբին, սակայն, ականատես են լինում էլ ավելի անհանգստացնող իրադարձությունների, որոնցում այս անգամ ներգրավված են ուրվական բուժքույրներ։  

Այն բանից հետո, երբ տան առաջ հայտնաբերվում է այրվող տոտեմ, ոստիկանները վերջապես հավատում են Միլերներին և խոստանում են հետաքննել գործը։  

Մեյսոնը վերադառնում է՝ Ֆլորային տանելու համար, երբ վերջինս խաղում էր Պրիսցիլայի հետ։ Ֆլորան պատմում է, որ իր տիկնիկն առաջարկել է Պրիսցիլային՝ իր ընտանիքը չսպանելու դիմաց, բայց քանի որ Մեյսոնը խանգարել է նրանց, Պրիսցիլան պարզապես հետո կսպանի իրեն։ Լսելով դա՝ Մեյսոնը տանում է Ֆլորային՝ խոստանալով Լիին, որ նա այլևս երբեք չի տեսնի աղջկան։ Այդ միջադեպից հետո Լին վերսկսում է խմելը։  

Այդ գիշեր Մեթն ու Շելբին բակում հայտնաբերում են նկուղ։ Այնտեղ նրանք դիտում են տեսաերիզ, որը ձայնագրել էր տան նախկին սեփականատերերից մեկը՝ բժիշկ Էլիաս Քոնինգհեմը։ Քոնինգհեմը պատմում է իրեն հետապնդող չար ուժերի մասին, որոնք այժմ հետապնդում են նաև Միլերներին։ Նա ներկայացնում է նաև բուժքույրեր Միրանդայի և Բրիջիթ Ջեյնի պատմությունը։ Ըստ նրա՝ քույրերը սպանում էին իրենց ծերանոցի հիվանդներին՝ հիմնվելով նրանց անվան առաջին տառերի վրա, որպեսզի ստանային «Սպանություն» բառը։  

Ժապավենի վերջին կադրում երևում է, որ բժիշկը ապշում է հայելու մեջ իր հետևում հայտնված կնոջ կերպարից։ Հանկարծակի լսվող աղմուկը ստիպում է Մեթին ու Շելբիին փախչել։ Վերադառնալով տուն՝ նրանք հայտնաբերում են արյունոտ ճարմանդ՝ խրած տան մուտքի դռան մեջ։  

Բանկի աշխատողը հրաժարվում է վերադարձնել տան համար մուծված գումարը՝ չնայած այն փաստին, որ նա չի զգուշացրել նրանց տան մեջ կատարված հրեշավոր իրադարձությունների մասին։ Աշխատակցի հեռանալուց հետո վերադառնում է Լին, ով գողացել էր Ֆլորային՝ դրանով խախտելով խնամակալության պայմանավորվածությունները։  

Մինչ Շելբին շեղված էր հեռախոսով, Ֆլորային գայթակղում է տարօրինակ արարածը։ Երբ տան անդամները չեն կարողանում գտնել Ֆլորային, նրանք սկսում են հիվանդագին որոնումներ՝ նախ տանը, ապա անտառում։ Վերջապես նրանք հայտնաբերում են Ֆլորայի վերնաշապիկը՝ կախված հսկայական սոճու գագաթին։

## Արձագանք
«Երկրորդ գլուխը»  հերառձակման առաջին օրը դիտել են շուրջ 3,27 միլիոն մարդ, այն ստացել է  1,8 վարկանիշ 18-49 տարեկանների շրջանակում։

Էպիզոդը դրական արձագանք է ստացել Rotten Tomatoes-ում ստանալով 64% հավանության վարկանիշ՝ հիմնված 14 կարծիքների վրա՝ հավաքելով 7,1/10 միջին գնահատական:

## Ծանոթագրություններ